তথ্যবিবরণী নম্বর : ১২০০

**অধ্যাপক ডা. এম আমানুল্লাহর মৃত্যুতে সমাজকল্যাণ প্রতিমন্ত্রীর শোক**

ঢাকা, ২৬ ফাল্গুন (১১ মার্চ) :

সমাজকল্যাণ প্রতিমন্ত্রী মোঃ আশরাফ আলী খান খসরু ময়মনসিংহের ভালুকা উপজেলা আওয়ামী লীগের সভাপতি ও সাবেক স্বাস্থ্য প্রতিমন্ত্রী অধ্যাপক ডা. এম আমানুল্লাহর মৃত্যুতে গভীর শোক ও দুঃখ প্রকাশ করেছেন।

প্রতিমন্ত্রী আজ এক শোকবার্তায় মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের প্রতি গভীর সমবেদনা জানান।

#

জাকির/মাসুম/মোশারফ/সেলিম/২০২১/২৩১০ ঘণ্টা

তথ্যবিবরণী নম্বর : ১১৯৯

**সংসদ সদস্য মাহমুদ উস সামাদ চৌধুরীর মৃত্যুতে মন্ত্রী ও প্রতিমন্ত্রীগণের শোক**

ঢাকা, ২৬ ফাল্গুন (১১ মার্চ) :

সিলেট-৩ আসনের সংসদ সদস্য ও জেলা আওয়ামী লীগের সহসভাপতি এবং ধর্ম বিষয়ক মন্ত্রণালয় সম্পর্কিত স্থায়ী কমিটির সদস্য মাহমুদ উস সামাদ চৌধুরীর মৃত্যুতে মন্ত্রী ও প্রতিমন্ত্রীগণ গভীর শোক ও দুঃখ প্রকাশ করেছেন।

সংসদ সদস্য মাহমুদ উস সামাদ চৌধুরীর মৃত্যুতে শোক প্রকাশ করেছেন মুক্তিযুদ্ধ বিষয়ক মন্ত্রী আ ক ম মোজাম্মেল হক; কৃষিমন্ত্রী ড. মোঃ আব্দুর রাজ্জাক; আইন, বিচার ও সংসদ বিষয়ক মন্ত্রী আনিসুল হক; অর্থমন্ত্রী আ হ ম মুস্তফা কামাল, পরিকল্পনামন্ত্রী এম এ মান্নান; বস্ত্র ও পাটমন্ত্রী গোলাম দস্তগীর গাজী; বাণিজ্যমন্ত্রী টিপু মুনশি; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; ভূমিমন্ত্রী সাইফুজ্জামান চৌধুরী; বিজ্ঞান ও প্রযুক্তি মন্ত্রী স্থপতি ইয়াফেস ওসমান; প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ।

এছাড়া আরো শোক প্রকাশ করেছেন যুব ও ক্রীড়া প্রতিমন্ত্রী মোঃ জাহিদ আহসান রাসেল; বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ; নৌপরিবহন প্রতিমন্ত্রী খালিদ মাহ্‌মুদ চৌধুরী; তথ্য ও যোগাযোগ প্রযুক্তি প্রতিমন্ত্রী জুনা‌ইদ আহ্‌মেদ পলক; পল্লী উন্নয়ন ও সমবায় প্রতিমন্ত্রী স্বপন ভট্টার্চায্য; তথ্য প্রতিমন্ত্রী ডা. মোঃ মুরাদ হাসান; গৃহায়ন ও গণপূর্ত প্রতিমন্ত্রী শরীফ আহমেদ; সংস্কৃতি বিষয়ক প্রতিমন্ত্রী কে এম খালিদ; বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী; মহিলা ও শিশু বিষয়ক প্রতিমন্ত্রী বেগম ফজিলাতুন নেসা ইন্দিরা।

পৃথক শোকবার্তায় মন্ত্রী ও প্রতিমন্ত্রীগণ মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

#

মারুফ/কামরুল/মাসুম/মোশারফ/সেলিম/২০২১/২৩১৫ ঘণ্টা

তথ্যবিবরণী নম্বর : ১১৯৮

**অধ্যাপক ডা. এম আমানুল্লাহর মৃত্যুতে গণপূর্ত প্রতিমন্ত্রীর শোক**

ঢাকা, ২৬ ফাল্গুন (১১ মার্চ) :

ময়মনসিংহের ভালুকা উপজেলা আওয়ামী লীগের সভাপতি ও সাবেক স্বাস্থ্য প্রতিমন্ত্রী অধ্যাপক ডা. এম আমানুল্লাহর মৃত্যুতে গভীর শোক ও দুঃখ প্রকাশ করেছেন গৃহায়ন ও গণপূর্ত প্রতিমন্ত্রী শরীফ আহমেদ।

প্রতিমন্ত্রী আজ এক শোকবার্তায় মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের প্রতি গভীর সমবেদনা জানান।

#

সিদ্দিকী/মাসুম/মোশারফ/সেলিম/২০২১/২২৫০ ঘণ্টা

তথ্যবিবরণী নম্বর : ১১৯৭

**রাষ্ট্রায়ত্ত বন্ধ সকল শিল্প কারখানা পুনরায় চালু করা হবে**

**-- শিল্পমন্ত্রী**

ছাতক (সুনামগঞ্জ), ২৬ ফাল্গুন (১১ মার্চ) :

শিল্পমন্ত্রী নূরুল মজিদ মাহমুদ হুমায়ূন বলেছেন, রাষ্ট্রায়ত্ত কোনো শিল্প কারখানা বন্ধ হবে না, আর বন্ধ সকল শিল্প কারখানা পুনরায় চালু করা হবে। শ্রমিকদের স্বার্থ রক্ষা করা হবে, কোনো শ্রমিকের চাকুরি যাবে না। কারখানা লাভজনক করতে কর্মকর্তা, শ্রমিক, কর্মচারী সকলকে কাজ করতে হবে। তিনি বলেন, সিলেট সুনামগঞ্জের শিল্পায়নে সকলকে কাজ করতে হবে। শিল্পায়নের জন্য সুনামগঞ্জ অঞ্চলে অর্থনৈতিক জোন করা হবে। এ অঞ্চলে যোগাযোগ ব্যবস্থার উন্নয়নে সরকার ব্যাপক কর্মসূচি গ্রহণ করছে। এ অঞ্চলের শিল্প সম্ভাবনাকে কাজে লাগাতে হবে।

শিল্পমন্ত্রী আজ সুনামগঞ্জে ছাতক সিমেন্ট কোম্পানি লিমিটেডের উৎপাদন পদ্ধতি ওয়েট প্রসেস থেকে ড্রাই প্রসেসে রূপান্তরকরণ প্রকল্পের নির্মাণ কাজের উদ্বোধন অনুষ্ঠানে প্রধান অতিথির বক্তব্যে এসব কথা বলেন।

বিসিআইসির চেয়ারম্যান মোঃ এহছানে এলাহীর সভাপতিত্বে অনুষ্ঠানে বিশেষ অতিথি ছিলেন শিল্প প্রতিমন্ত্রী কামাল আহমেদ মজুমদার, সংসদ সদস্য মহিবুর রহমান মানিক ও মোয়াজ্জেম হোসেন রতন। এতে সুনামগঞ্জের জেলা প্রশাসক মোঃ জাহাঙ্গীর হোসেন, এসপি মোঃ মিজানুর রহমান, স্থানীয় জনপ্রতিনিধি, রাজনৈতিক নেত্রীবৃন্দসহ সরকারি বেসরকারি প্রতিষ্ঠানের ঊর্ধ্বতন কর্মকর্তাগণ উপস্থিত ছিলেন।

শিল্পমন্ত্রী বলেন, প্রাচীনকাল থেকেই সিলেট সুনামগঞ্জ শিল্প প্রতিষ্ঠানে সমৃদ্ধ। সে কারণে দেশে বিভিন্ন অঞ্চল থেকে এ এলাকায় শ্রমিকরা এসে কর্মসংস্থান পেয়েছে। ২০৪১ সালে শিল্পসমৃদ্ধ উন্নত আয়ের দেশে উন্নতিতে সিলেট সুনামগঞ্জ অঞ্চলের শিল্প কারখানা গুরুত্বপূর্ণ অবদান রাখবে।

বিশেষ অতিথির বক্তব্যে শিল্প প্রতিমন্ত্রী বলেন, সরকার ট্রেড ইউনিয়নের বিরুদ্ধে নয়। শ্রমিক নেতাদেরও সাধারণ শ্রমিকদের ন্যায় কাজ করতে হবে। শ্রমিক নেতাদের কারখানার কোনো নিয়োগ বাণিজ্য না করার আহ্বান জানান প্রতিমন্ত্রী। তিনি বলেন, কোনো কর্মকর্তা-কর্মচারী ওভারটাইম না করে ভাতা নিবেন না। প্রতিষ্ঠানের উন্নয়নে শ্রমিক নেতাদের আন্তরিক হয়ে কাজ করতে হবে।

পরে, শিল্পমন্ত্রী ও প্রতিমন্ত্রী ছাতক সিমেন্ট কোম্পানি লিমিটেড এর কর্মকর্তা ও শ্রমিক-কর্মচারীর সাথে মতবিনিময় সভায় অংশগ্রহণ করেন।

উল্লেখ্য, প্রকল্পটি সম্পন্ন হলে দৈনিক ১ হাজার ৫০০ মেট্রিক টন উৎপাদন ক্ষমতাসম্পন্ন একটি নতুন জ্বালানি সাশ্রয়ী, পরিবেশবান্ধব এবং সর্বাধুনিক প্রযুক্তির ক্লিংকার কারখানা স্থাপিত হবে। এর মাধ্যমে বিদ্যমান সিমেন্ট কারখানার উৎপাদন ক্ষমতা ন্যূনতম ১৫ বছর ধরে রাখা সম্ভব হবে। এ প্রকল্পের ব্যয় ধরা হয়েছে প্রায় ৮৯০ কোটি টাকা।

#

জাহাঙ্গীর/মাসুম/মোশারফ/সেলিম/২০২১/২২৩০ ঘণ্টা

তথ্যবিবরণী নম্বর : ১১৯৬

**উন্নত জাতি গড়তে সুস্থ মা ও শিশু আবশ্যক**

**-- ধর্ম প্রতিমন্ত্রী**

ইসলামপুর (জামালপুর), ২৬ ফাল্গুন (১১ মার্চ) :

ধর্ম প্রতিমন্ত্রী মোঃ ফরিদুল হক খান বলেছেন, মা সুস্থ থাকলে শিশুও সুস্থ হয় আর শিশুরা সুস্থ থাকলে শক্তিশালী জাতি গঠিত হয়। উন্নত জাতি গড়তে হলে সুস্থ মা ও শিশু আবশ্যক। তাই মা ও সন্তানের সুস্থতার বিষয়টিকে অগ্রাধিকার দিয়ে প্রধানমন্ত্রী শেখ হাসিনার সরকার স্থানীয় সরকার, পল্লী উন্নয়ন ও সমবায় মন্ত্রণালয় ইনকাম সাপোর্ট প্রোগ্রাম ফর দ্য পুওরেস্ট (আইএসপিপি)-যত্ন নামের বিশেষ প্রকল্প বাস্তবায়ন করছে।

প্রতিমন্ত্রী আজ জামালপুরের ইসলামপুরে বলিয়াদহ উচ্চ বিদ্যালয় মাঠে চিনাডুলী ইউনিয়ন পরিষদ আয়োজিত আইএসপিপি প্রকল্পের উপকারভোগীদের মাঝে পোস্টাল ক্যাশ কার্ড বিতরণের উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, অন্তঃসত্ত্বা ও প্রসূতি মায়েদের স্বাস্থ্যসেবা নিশ্চিত হলে শিশুর শারীরিক বিকাশ নিশ্চিত হবে। নারীর ক্ষমতায়ন হবে। স্থানীয় সরকারের সক্ষমতা বৃদ্ধি পাবে।

তিনি বলেন, আইএসপিপি প্রকল্পের কার্যক্রম বাংলাদেশের রংপুর ও ময়মনসিংহ বিভাগের মোট ৭টি জেলার ৪৩টি উপজেলার ৪৪৪টি ইউনিয়নে ২০১৬ সাল হতে পরিচালিত হচ্ছে। এই প্রকল্পের মাধ্যমে অতি দরিদ্র পরিবারের মা ও পাঁচ বছরের কম বয়সী শিশুদের দৈহিক ও মানসিক বিকাশ সাধনের জন্য স্বাস্থ্য সেবা গ্রহণের শর্তে নগদ অর্থ প্রদান করা হয়।

প্রতিমন্ত্রী বলেন, আমাদের প্রধানমন্ত্রী একজন মা। মায়ের সুস্থতা ও সন্তানের ভবিষ্যতের জন্য কী প্রয়োজন তা ভালোভাবে উপলব্দি করেন বলেই তিনি মা ও সন্তানের কল্যাণে নিবেদিত এ ধরনের কার্যক্রম পরিচালনা করছেন।

তিনি বলেন, এই প্রকল্পের আওতায় ইসলামপুর উপজেলায় অতিদরিদ্র পরিবারের মোট ১৩ হাজার ৭৩৭ জন অন্তঃসস্ত্ব্বা মা ও শিশু এবং চিনাডুলী ইউনিয়নের ১২ হাজার ৯৫ জন উপকারভোগী মা ও শিশু নির্দিষ্ট পরিমাণ আর্থিক সুবিধা পাবেন।

ইসলামপুর উপজেলা নিবার্হী অফিসার এস এম মাজহারুল ইসলামের সভাপতিত্বে অনুষ্ঠানে বক্তব্য রাখেন ইসলামপুর উপজেলা পরিষদের চেয়ারম্যান জামাল আব্দুল নাসের চৌধুরী, ভাইস চেয়ারম্যান আব্দুল খালেক চায়না, বাংলাদেশ আওয়ামী লীগ ইসলামপুর উপজেলা শাখার সাধারণ সম্পাদক এডভোকেট আব্দুস সালাম, চিনাডুলী ইউনিয়ন পরিষদের চেয়ারম্যান আব্দুস ছালাম প্রমুখ।

#

আনোয়ার/মাসুম/মোশারফ/সেলিম/২০২১/২২২০ ঘণ্টা

তথ্যবিবরণী নম্বর : ১১৯৫

**বাংলাদেশ উদ্ভাবনের নতুন সময়ে উপনীত**

**-- ডাক ও টেলিযোগাযোগ মন্ত্রী**

ঢাকা, ২৬ ফাল্গুন (১১ মার্চ) :

ডাক ও টেলিযোগাযোগ মন্ত্রী মোস্তাফা জব্বার বলেছেন, যে প্রযুক্তি মানুষের কল্যাণে কাজে আসে না সেই প্রযুক্তির কোনো মূল্য নাই। যে প্রযুক্তি মানুষের কল্যাণে ব্যবহৃত হয় ও যে প্রযুক্তি মানুষের জীবনধারা পাল্টে দেয় বাংলাদেশ এখন এই সকল প্রযুক্তি উদ্ভাবনের নতুন সময়ে উপনীত হয়েছে। তিনি বলেন, অতীতের তিনটি শিল্প বিপ্লবের সাথে চতুর্থ শিল্প বিপ্লবের বৈশিষ্ট্য মিলানো যাবে না, তুলনার বিষয়ও নয়। এই যুগে মেধা, সৃজনশীলতা ও যোগ্যতা ব্যবহার করতে না পারলে ডাইনোসরের মতো হারিয়ে যেতে হবে।

মোস্তাফা জব্বার আজ ঢাকায় ওকে-দোয়েল/বাঘ আইওটি ভিহ্যাকল এর সাথে রবির চুক্তি স্বাক্ষর উপলক্ষে আয়োজিত অনুষ্ঠানে অনলাইনে সংযুক্ত থেকে প্রধান অতিথির বক্তৃতায় এসব কথা বলেন।

মন্ত্রী সৃজনশীলতার মাধ্যমে নতুন ধারণাকে বাস্তবে পরিণত করার প্রচেষ্টার জন্য সংশ্লিষ্ট উদ্যোক্তাদের ভূমিকার প্রশংসা করে বলেন, আমরা এর মধ্যে এমন কিছু দেখতে পাচ্ছি যা দেশের মানুষের কাজে লাগবে। মন্ত্রী বলেন, আমাদের সন্তানরা অত্যন্ত মেধাবী। সামনের দিনে আমাদের আরো বেশি উদ্ভাবন করতে হবে।

মোস্তাফা জব্বার আরো বলেন, ট্যাক্স কমানোর ফলে দেশে মোবাইল উৎপাদনের বৈপ্লবিক পরিবর্তন সূচিত হয়েছে। দেশের মোট চাহিদার শতকরা ৬০ ভাগ স্থানীয়ভাবে উৎপাদিত মোবাইল থেকে মেটানো সম্ভব হচ্ছে। তিনি আশা প্রকাশ করে বলেন, ২০২১ সালের পর তা শতভাগে উন্নীত হবে। ওকে-দোয়েল এর চেয়ারম্যান কাজী জসিমুল ইসলামের সভাপতিত্বে অনুষ্ঠানে রবি’র সিইও মাহতাব উদ্দিন আহমেদ বক্তৃতা করেন।

#

শেফায়েত/রোকসানা/সাহেলা/মোশারফ/সেলিম/২০২১/২০৪০ ঘণ্টা

তথ্যবিবরণী নম্বর : ১১৯৪

**বঙ্গবন্ধুর নেতৃত্বে বাংলাদেশ প্রথম ওআইসি-তে যোগদান করে**

**---যুব ও ক্রীড়া প্রতিমন্ত্রী**

ঢাকা, ২৬ ফাল্গুন (১১ মার্চ) :

যুব ও ক্রীড়া প্রতিমন্ত্রী মোঃ জাহিদ আহসান রাসেল বলেছেন, জাতির পিতা বঙ্গবন্ধু শেখ মুজিবুর রহমানের দূরদর্শী নেতৃত্বে বাংলাদেশ প্রথম ওআইসি-তে যোগদান করে।

আজ ঢাকায় জাতীয় ক্রীড়া পরিষদে ওআইসি ইয়্যুথ ক্যাপিটাল-২০২০ উপলক্ষে ইন্টারপ্রেনারশিপ, স্কিল এন্ড এমপ্লয়মেন্ট ক্যাম্পের উদ্বোধনকালে প্রতিমন্ত্রী এ কথা বলেন।

যুব উন্নয়ন অধিদফতরের মহাপরিচালক মোঃ আজাহারুল ইসলাম খানের সভাপতিত্বে অনুষ্ঠানে সম্মানিত অতিথি হিসেবে ভার্চুয়ালি উপস্থিত ছিলেন ইসলামিক কোঅপারেশন ইয়্যুথ ফোরাম (আইসিওয়াইএফ) এর প্রেসিডেন্ট তাহা আয়হান। বিশেষ অতিথি হিসেবে উপস্থিত ছিলেন মন্ত্রিপরিষদ সচিব খন্দকার আনোয়ারুল ইসলাম এবং যুব ও ক্রীড়া সচিব মোঃ আখতার হোসেন।

আইসিওয়াইএফ এর প্রেসিডেন্ট তাহা আয়হান বলেন, ক্যাম্পটি তরুণদের প্রয়োজনীয় প্রশিক্ষণ, পেশাদার দিকনির্দেশনা, বৈশ্বিক সংযোগ, সিদ্ধান্ত গ্রহণের দক্ষতা এবং কার্য দক্ষতা বিকাশে সহায়তা করবে।

বিশেষ অতিথির বক্তব্যে মন্ত্রিপরিষদ সচিব বলেন, তথ্যপ্রযুক্তি খাতে যে জাতি যত উন্নত, আজকের বিশ্বে সে জাতি তত বেশি সমৃদ্ধ। চলমান আর্থসামাজিক উন্নয়নের ধারাকে ত্বরান্বিত করতে দেশের বিপুল সংখ্যক তরুণকে তথ্যপ্রযুক্তি খাতে সম্পৃক্ত করতে হবে।

যুব ও ক্রীড়া সচিব উচ্ছ্বাস প্রকাশ করে বলেন, জাতির পিতা বঙ্গবন্ধু শেখ মুজিবুর রহমানের জন্মশতবার্ষিকীর আনন্দময় সময়ে এই মেগা ইভেন্টের আয়োজন করতে পেরে আমরা গর্বিত ও আনন্দিত।

অনুষ্ঠানের সভাপতি তার সমাপনী বক্তব্যে বলেন, এই প্রতিযোগিতার মাধ্যমে যুবকদের সিদ্ধান্ত গ্রহণ, চিন্তা ও উদ্ভাবন প্রক্রিয়ায় শামিল করে একটি স্থিতিশীল ও টেকসই ভবিষ্যৎ নির্মাণ করতে চাই।

ইন্টারপ্রেনারশিপ, স্কিলস এন্ড এমপ্লয়মেন্ট ক্যাম্পটির লক্ষ্য হলো বাংলাদেশ ও অন্যান্য ওআইসি সদস্য রাষ্ট্রসমূহের আইটি স্টার্টআপস, চাকরির বাজারের জন্য সম্ভাবনাময় যুবক, বিনিয়োগকারী, পরামর্শদাতা, প্রতিষ্ঠাতা, সরকারি কর্তৃপক্ষ, আন্তর্জাতিক সংস্থা, ইকোসিস্টেম ইনফ্লুয়েন্সার ও ওআইসির গ্লোবাল নেটওয়ার্কের আওতাধীন বিভাগভিত্তিক অংশীদারদের জন্য একটা প্ল্যাটফর্ম তৈরি করা।

প্রতিযোগিতাটি আঞ্চলিক এবং আন্তর্জাতিক দুইটি স্তরে অনুষ্ঠিত হবে। ওআইসি সদস্য দেশগুলো এবং এর বাইরেও মুসলিম কমিউনিটির যুবকরা এ ক্যাম্পে অংশ নিতে পারবে।

#

আরিফ/রোকসানা/সাহেলা/রফিকুল/আব্বাস/২০২১/২১০০ ঘণ্টা

তথ্যবিবরণী নম্বর : ১১৯৩

**সারা দেশে গত ২৪ ঘণ্টায় ৯৯ হাজার ১৭৪ জনের ভ্যাকসিন গ্রহণ**

ঢাকা, ২৬ ফাল্গুন (১১ মার্চ) :

গত ২৪ ঘণ্টায় সারা দেশে মোট ৯৯ হাজার ১৭৪ জন ভ্যাকসিন গ্রহণ করেছেন। এদের মধ্যে পুরুষ ৬২ হাজার ১৯৭ জন এবং মহিলা ৩৬ হাজার ৯৭৭ জন।

এ নিয়ে সারা দেশে গত ২৭ জানুয়ারি থেকে ১১ মার্চ পর্যন্ত সর্বমোট ভ্যাকসিন গ্রহীতার সংখ্যা ৪২ লাখ ১৮ হাজার ১২৭ জন। এদের মধ্যে পুরুষ ২৬ লাখ ৮৮ হাজার ৪৬২ জন এবং মহিলা ১৫ লাখ ২৯ হাজার ৬৬৫ জন।

উল্লেখ্য, এখন পর্যন্ত সরকার কর্তৃক তৈরিকৃত সুরক্ষা অ্যাপে মোট ৫৪ লাখ ৬২ হাজার ১৬৫ জন ভ্যাকসিন গ্রহণের জন্য নিবন্ধন করেছেন।

#

মিজানুর/রোকসানা/মাসুম/মোশারফ/সেলিম/২০২১/২০৫০ ঘণ্টা

তথ্যবিবরণী নম্বর : ১১৯২

জাতির পিতার স্বপ্নের সোনার বাংলার দ্বারপ্রান্তে দেশ

-- নৌপরিবহন প্রতিমন্ত্রী

বিরল (দিনাজপুর), ২৬ ফাল্গুন (১১ মার্চ) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, প্রধানমন্ত্রী শেখ হাসিনার নেতৃত্বে বাংলাদেশ এখন জাতির পিতার স্বপ্নের সোনার বাংলার দ্বারপ্রান্তে। তিনি বলেন, মুজিববর্ষ ও স্বাধীনতার সুবর্ণ জয়ন্তীতে প্রধানমন্ত্রী শেখ হাসিনার নেতৃত্বে বাংলাদেশ একটি আত্মনির্ভরশীল দেশ হিসেবে আত্মপ্রকাশ করেছে।

প্রতিমন্ত্রী আজ দিনাজপুরের বিরল পাইলট মডেল উচ্চ বিদ্যালয়ের মাঠে বঙ্গবন্ধু গোল্ড কাপ ফুটবল টুর্নামেন্টের উদ্বোধন অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী বলেন, আমাদের এখন উদ্যাপনের সময়। প্রধানমন্ত্রী শেখ হাসিনার নেতৃত্বে বাংলাদেশ আজ মাথা উঁচু করে দাঁড়িয়েছে। জাতির পিতা সোনার বাংলা গড়ার কর্মসূচি দিয়েছিলেন, আজকে আমরা সোনার বাংলার দ্বারপ্রান্তে।

খালিদ মাহমুদ চৌধুরী বলেন, বঙ্গবন্ধু একজন ক্রীড়ামোদী ও সংগঠক ছিলেন। তিনি সংস্কৃতিপ্রিয় ছিলেন। জনগণের অধিকার প্রতিষ্ঠার জন্য তিনি নিজেকে উৎসর্গ করেছেন। জনগণ তাঁকে দেশের বন্ধু, এই ভূখণ্ডের বন্ধু হিসেবে গ্রহণ করেছে। বঙ্গবন্ধু থেকে তিনি জাতির পিতা হয়েছেন। তাঁরই নেতৃত্বে আজ এই স্বাধীন সার্বভৌম বাংলাদেশ।

বিরল উপজেলা নির্বাহী কর্মকর্তা জিনাত রহমানের সভাপতিত্বে ও উপজেলা ক্রীড়া সংস্থার আয়োজনে অনুষ্ঠানে উপস্থিত ছিলেন উপজেলা চেয়ারম্যান এ কে এম মোস্তাফিজুর রহমান বাবু, পৌর মেয়র ও উপজেলা আওয়ামী লীগের সভাপতি সবুজার সিদ্দিক সাগর ও সাধারণ সম্পাদক রমাকান্ত রায়।

#

জাহাঙ্গীর/রোকসানা/মাসুম/রফিকুল/জয়নুল/২০২১/২০৪৫ঘণ্টা

তথ্যবিবরণী নম্বর : ১১৯১

চতুর্থ শিল্পবিপ্লবে সামিল হতে গবেষণা ও উদ্ভাবন আরো বৃদ্ধি করতে হবে

-- কৃষিমন্ত্রী

ঢাকা, ২৬ ফাল্গুন (১১ মার্চ) :

কৃষিমন্ত্রী ড. মোঃ আব্দুর রাজ্জাক বলেছেন, প্রধানমন্ত্রী শেখ হাসিনার অত্যন্ত দূরদর্শী ও বলিষ্ঠ নেতৃত্বের মাধ্যমে ইতোমধ্যে বাংলাদেশ স্বল্পোন্নত দেশ থেকে উন্নয়নশীল দেশে উন্নীত হয়েছে। ২০৩০ সালের মধ্যে উচ্চ মধ্যম আয়ের দেশ এবং সবাইকে ২০৪১ সালের মধ্যে উন্নত সমৃদ্ধ দেশে উন্নীত হতে হলে সবাইকে চতুর্থ শিল্পবিপ্লবে সামিল হতে হবে। সেজন্য, কৃষি, শিল্প, বিজ্ঞান ও প্রযুক্তিসহ সকল ক্ষেত্রে গবেষণা ও উদ্ভাবন বৃদ্ধি করতে হবে। চতুর্থ শিল্পবিপ্লবে বিজ্ঞান ও প্রযুক্তি সম্পর্কিত বিষয় যেমন: কৃত্রিম বুদ্ধিমত্তা, রোবোটিকস, ড্রোন স্পেস টেকনোলজিসহ অত্যাধুনিক প্রযুক্তিতে দেশের সক্ষমতা বাড়াতে হবে। একই সাথে, শিল্পক্ষেত্রে বিদ্যমান চ্যালেঞ্জ মোকাবিলায় গবেষক ও বিজ্ঞানীদেরকে আরো মনোযোগী হতে হবে।

কৃষিমন্ত্রী আজ ঢাকায় বাংলাদেশ বিজ্ঞান ও শিল্প গবেষণা পরিষদ (বিসিএসআইআর) চত্বরে ‘বিজ্ঞান ও প্রযুক্তি বিষয়ক আন্তর্জাতিক সম্মেলনের’ উদ্বোধন অনুষ্ঠানে প্রধান অতিথির বক্তৃতায় এসব কথা বলেন। জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপন উপলক্ষে বিজ্ঞান ও প্রযুক্তি মন্ত্রণালয়াধীন বিসিএসআইআর এ সম্মেলনের আয়োজন করে।

গবেষক-বিজ্ঞানীদেরকে গবেষণাকর্মে আরো এগিয়ে আসার আহ্বান জানিয়ে মন্ত্রী বলেন, গবেষণায় প্রধানমন্ত্রী শেখ হাসিনা অত্যন্ত উদারভাবে পর্যাপ্ত অর্থ বরাদ্দ দিচ্ছেন। ফলে গবেষণায় এখন অর্থ নিয়ে কোনো সমস্যা নেই। কৃত্রিম ফুলের ব্যবহার বন্ধের আহ্বান জানিয়ে তিনি বলেন, সরকারি, বেসরকারি, সামাজিক ও ব্যক্তিগত পর্যায়ে কৃত্রিম ফুলের ব্যবহার বন্ধ করতে হবে। দেশে বর্তমানে বিভিন্ন রকমের বিচিত্র রঙের দেশি বিদেশি প্রচুর ফুল চাষ ও উৎপাদিত হচ্ছে। কৃত্রিম ফুলের ব্যবহার বন্ধ হলে ফুলের চাষ আরো বাড়বে; ফুল চাষিরা অনেক লাভবান হবে। পাশাপাশি কৃত্রিম ফুলের ব্যবহারের কারণে পরিবেশের যে ক্ষতি হয়- তা থেকেও রক্ষা পাওয়া যাবে।

সম্মেলনে প্রধান পৃষ্ঠপোষকের বক্তব্যে বিজ্ঞান ও প্রযুক্তিমন্ত্রী স্থপতি ইয়াফেস ওসমান বলেন ‘চলমান কোভিড পরিস্থিতিসহ যে কোনো পরিস্থিতিতে জাতির ভাগ্য উন্নয়নে সময়োপযোগী সিদ্ধান্তগ্রহণ এবং বলিষ্ঠ নেতৃত্বের মাধ্যমে দেশকে এগিয়ে নিয়ে যাচ্ছেন প্রধানমন্ত্রী শেখ হাসিনা। যারা বিজ্ঞান ও প্রযুক্তি নিয়ে কাজ করছে তাদেরকেও নতুন নতুন গবেষণা ও উদ্ভাবন নিয়ে প্রধানমন্ত্রীর সিদ্ধান্ত বাস্তবায়নে অগ্রণী ভূমিকা পালন করতে হবে’।

অনুষ্ঠানে গেস্ট অভ্ অনার হিসাবে ঢাকা দক্ষিণ সিটি কর্পোরেশনের মেয়র ব্যারিস্টার শেখ ফজলে নূর তাপস, বিশেষ অতিথি হিসাবে বিজ্ঞান ও প্রযুক্তি মন্ত্রণালয় সম্পর্কিত সংসদীয় স্থায়ী কমিটির সভাপতি ডা. আ ফ ম রুহুল হক এবং পৃষ্ঠপোষক হিসাবে বিজ্ঞান ও প্রযুক্তি মন্ত্রণালয়ের সিনিয়র সচিব মোঃ আনোয়ার হোসেন উপস্থিত ছিলেন। সভাপতিত্ব করেন আয়োজক কমিটির সভাপতি ও বিসিএসআইআর’র চেয়ারম্যান অধ্যাপক ড. মোঃ আফতাব আলী শেখ ।

উল্লেখ্য, তিন দিনব্যাপী এ আন্তর্জাতিক সম্মেলনে বাংলাদেশ, আমেরিকা, কানাডা, জার্মানি, চীন ও ভারতসহ বিশ্বের বিভিন্ন দেশের সাতশ’র বেশি বিজ্ঞানী, গবেষক ও প্রকৌশলীবৃন্দ সশরীরে ও ভার্চুয়ালি অংশগ্রহণ করছেন। ‘ভবিষ্যতের প্রযুক্তি’ প্রতিপাদ্যে সম্মেলনে একইসাথে ১২টি ভেন্যুতে ১ হাজারের বেশি গবেষণাকর্ম উপস্থাপিত হবে।

#

কামরুল/রোকসানা/সাহেলা/রফিকুল/জয়নুল/২০২১/১৯৫৫ঘণ্টা

তথ্যবিবরণী নম্বর : ১১৯০

দেশকে উন্নত করতে সরকারের সাথে নাগরিক ও সকল প্রতিষ্ঠানকে অন্তর্ভুক্ত হতে হবে

-- এলজিআরডি মন্ত্রী

ঢাকা, ২৬ ফাল্গুন (১১ মার্চ) :

স্থানীয় সরকার মন্ত্রী মোঃ তাজুল ইসলাম বলেছেন, বাংলাদেশকে উন্নত সমৃদ্ধ করতে হলে শুধু সরকার নয়, দেশের সকল নাগরিক এবং সরকারি-বেসরকারি বিভিন্ন প্রতিষ্ঠানকে অন্তর্ভুক্ত করেই এগিয়ে যেতে হবে। একই সাথে সকল জনপ্রতিনিধিত্বমূলক প্রতিষ্ঠানগুলোকে শক্তিশালী করার ওপরও গুরুত্বারোপ করেন তিনি।

আজ বঙ্গবন্ধু আন্তর্জাতিক সম্মেলন কেন্দ্রে সিপিডি এবং অক্সফাম আয়োজিত ‘গণতান্ত্রিক সুশাসনে জনসম্পৃক্ত প্রতিষ্ঠানের অংশগ্রহণে গণতান্ত্রিক শাসন ও স্থানীয় উন্নয়ন : তৃণমূল প্রতিষ্ঠানের অভিজ্ঞতা’ শীর্ষক ‘নাগরিক সম্মেলন-২০২১’ এ প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, বৈষম্যমুক্ত দেশ গড়ার জন্য সারা জীবন সংগ্রাম করে গেছেন জাতির পিতা বঙ্গবন্ধু শেখ মুজিবুর রহমান। তাঁর স্বপ্ন পূরণে কাজ করে যাচ্ছেন শেখ হাসিনা। দেশকে কাক্সিক্ষত লক্ষ্যে নিতে হলে সাধারণ মানুষসহ ইউনিয়ন পরিষদ, উপজেলা পরিষদ, পৌরসভা, সিটি কর্পোরেশনসহ অন্যান্য জনপ্রতিনিধিত্বমূলক প্রতিষ্ঠানকে শক্তিশালী করার কোনো বিকল্প নেই। মানুষের আশা-আকাক্সক্ষা পূরণ এবং নাগরিকের অধিকার প্রতিষ্ঠা করাই সরকারের মূল উদ্দেশ্য বলেও জানান তিনি।

মন্ত্রী বলেন, বাংলাদেশ সারা বিশ্বের মধ্যে এখন একটি সম্ভাবনাময় দেশে পরিণত হয়েছে। অর্থনৈতিক সূচকসহ অন্যান্য সূচকে এই অঞ্চলে উদীয়মান রাষ্ট্র হিসেবে পরিগণিত হচ্ছে। শেখ হাসিনা প্রণীত পথ নকশা অনুযায়ী উন্নয়নের মহাসড়কে অপ্রতিরোধ্য গতিতে এগিয়ে যাচ্ছে দেশ।

ড. দেবপ্রিয় ভট্টাচার্যের সভাপতিত্বে সম্মেলনে সিপিডির চেয়ারম্যান অধ্যাপক রেহমান সোবহান, সিপিডির নির্বাহী পরিচালক ড. ফাহমিদা খাতুন, বাংলাদেশে নিযুক্ত ইউরোপীয় ইউনিয়নের রাষ্ট্রদূত রেন্সজে তেরিঙ্ক, অক্সফাম ইন বাংলাদেশ কান্ট্রি ডিরেক্টর ডক্টর দীপঙ্কর দত্ত এবং সিপিডির প্রধান গবেষক অধ্যাপক মুস্তাফিজুর রহমান অন্যান্যের মধ্যে অংশ নেন। এছাড়া, সারা দেশ থেকে আগত বিভিন্ন সংগঠনের প্রতিনিধিরা নাগরিক সম্মেলনে অংশগ্রহণ করেন।

#

হায়দার/রোকসানা/সাহেলা/রফিকুল/জয়নুল/২০২১/২০২৫ঘণ্টা

তথ্যবিবরণী নম্বর : ১১৮৯

**ড. কামাল চৌধুরীর সাথে চীনের রাষ্ট্রদূতের সাক্ষাৎ**

ঢাকা, ২৬ ফাল্গুন (১১ মার্চ) :

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির প্রধান সমন্বয়ক ড. কামাল আবদুল নাসের চৌধুরীর সঙ্গে তাঁর কার্যালয়ে আজ সাক্ষাৎ করেছেন চীনের রাষ্ট্রদূত লি জিমিং।

সাক্ষাৎকালে তাঁরা জাতির পিতা বঙ্গবন্ধু শেখ মুজিবুর রহমানের জন্মশতবার্ষিকীর অনুষ্ঠান এবং স্বাধীনতার সুবর্ণ জয়ন্তীর উদ্বোধন অনুষ্ঠান উপলক্ষে আগামী ১৭-২৬ মার্চ দশ দিনব্যাপী অনুষ্ঠানমালা আয়োজনের প্রস্তুতির বিভিন্ন বিষয় নিয়ে মতবিনিময় করেন।

দুই দেশের ঘনিষ্ঠ সম্পর্কের বিষয়ে আলোকপাত করে চীনের রাষ্ট্রদূত জানান, বঙ্গবন্ধুর জন্মশতবার্ষিকী এবং স্বাধীনতার সুবর্ণ জয়ন্তী উদ্বোধনের অনুষ্ঠানমালায় আগামী ১৭ মার্চ অনুষ্ঠানে চীনের রাষ্ট্রপতি শুভেচ্ছা বক্তব্য প্রদান করবেন। তিনি বাংলাদেশে সরাসরি সম্প্রচারিত এ অনুষ্ঠানটি চীনের টেলিভিশন চ্যানেলেও সম্প্রচারের আগ্রহ ব্যক্ত করেন।

ড. কামাল আবদুল নাসের চৌধুরী বঙ্গবন্ধুর জন্মশতবার্ষিকী ও স্বাধীনতার সুবর্ণ জয়ন্তীর অনুষ্ঠানমালায় চীনের অংশগ্রহণ বিশেষ করে চীনের রাষ্ট্রপতির শুভেচ্ছা বক্তব্য প্রদান এবং চীনের টেলিভিশনে সম্প্রচারের উদ্যোগ গ্রহণের জন্য ধন্যবাদ জানান।

এ সময় পররাষ্ট্র মন্ত্রণালয়ের মহাপরিচালক (সাধারণ সেবা) ও মুজিব জন্মশতবর্ষ সেলের সমন্বয়ক সালাহ উদ্দিন মাহমুদ এবং ঢাকাস্থ চীন দূতাবাসের কর্মকর্তাগণ উপস্থিত ছিলেন।

#

নাসরিন/রোকসানা/সাহেলা/রফিকুল/আব্বাস/২০২১/১৯৫৫ ঘণ্টা

তথ্যবিবরণী নম্বর : ১১৮৮

**ইজিবাইক দ্রুত নিবন্ধনের উদ্যোগ নেয়া প্রয়োজন**

**-- প্রধানমন্ত্রীর জ্বালানি উপদেষ্টা**

ঢাকা, ২৬ ফাল্গুন (১১ মার্চ) :

প্রধানমন্ত্রীর বিদ্যুৎ, জ্বালানি ও খনিজ সম্পদ বিষয়ক উপদেষ্টা ড. তৌফিক-ই-ইলাহী চৌধুরী বলেছেন, ইজিবাইক দ্রুত নিবন্ধনের উদ্যোগ নেয়া প্রয়োজন। ইজিবাইক বা থ্রি-হুইলার নামক যানবাহনগুলোর হাইওয়ে চলাচল নিয়ন্ত্রণ করা আবশ্যক।

ড. তৌফিক আজ বাংলাদেশ জ্বালানি ও বিদ্যুৎ গবেষণা কাউন্সিল আয়োজিত ‘ইজিবাইক-এর ডিজাইন স্ট্যান্ডার্ডকরণ’ শীর্ষক ওয়েবিনারে প্রধান অতিথির বক্তব্যে এসব কথা বলেন।

উপদেষ্টা বলেন, অফপিক আওয়ারে ইজিবাইক চার্জ করার উদ্যোগ নেয়া হবে। চার্জিং স্টেশন সহজলভ্য করা হবে। থ্রি-হুইলার কিভাবে ফোর হুইলে রূপান্তর করা যায় তারও গবেষণা প্রয়োজন। অটোরিক্সা বা ইজিবাইক বা থ্রি-হুইলার নিয়ে একটি প্রতিবেদন আগামী একমাসের মধ্যে প্রস্তুত করার নির্দেশ দিয়ে তিনি স্থানীয় সরকার বিভাগকে তিন মাসের মধ্যে নিবন্ধন কার্যক্রম শুরু করার অনুরোধ জানান।

সেমিনারে বক্তারা জানান, ইজিবাইকের স্ট্যান্ডার্ডকরণ দ্রুত করা হলে জীবনের নিরাপত্তা বৃদ্ধি পাবে, কর্মসংস্থান বাড়বে এবং রাজস্ব আয় বাড়বে। বুয়েটের অধ্যাপক ড. মোঃ ইহসান, প্রফেসর ড. এ সালাম আকন্দ, প্রফেসর ড. মোঃ জিয়াউর রহমান খান, প্রফেসর ড. মোঃ আমান উদ্দিন ইজিবাইক সংক্রান্ত গবেষণা উপস্থাপন করেন।

বাংলাদেশ জ্বালানি ও বিদ্যুৎ গবেষণা কাউন্সিলের চেয়ারম্যান জাকিয়া সুলতানার সভাপতিত্বে অনুষ্ঠিত সেমিনারে অন্যান্যের মাঝে বিদ্যুৎ বিভাগের সচিব মোঃ হাবিবুর রহমান ও পাওয়ার সেলের মহাপরিচালক মোহাম্মদ হোসাইন সংযুক্ত থেকে বক্তব্য রাখেন।

#

আসলাম/রোকসানা/সাহেলা/রফিকুল/জয়নুল/২০২১/১৯৪৫ঘণ্টা

তথ্যবিবরণী      নম্বর : ১১৮৭

**সাংবাদিক পরিচয়ে ভূয়া কার্ডধারীর বিরুদ্ধে শাহবাগ থানায় তথ্য অধিদফতরের জিডি**

ঢাকা, ২৬ ফাল্গুন (১১ মার্চ) :

জনৈক এম. শাকির আলী বেআইনিভাবে গণপ্রজাতন্ত্রী বাংলাদেশ সরকারের মনোগ্রাম সংবলিত এবং তথ্য অধিদফতরের এক্রিডিটেশন কার্ড নম্বর ব্যবহার করে ভিজিটিং কার্ড ছাপিয়ে ক্রাইম জার্নালিস্ট এসোসিয়েশন অভ্ বাংলাদেশ (সিজেএবি) এর জেনারেল সেক্রেটারি পরিচয় দিয়ে বেড়াচ্ছেন, যা তথ্য অধিদফতরের দৃষ্টি আকৃষ্ট করেছে। তাঁর ভিজিটিং কার্ডে তথ্য অধিদফতরের এক্রিডিটেশন কার্ড নং-৩৯২৭ ব্যবহার করা হচ্ছে যা সম্পূর্ণ অবৈধ।

প্রকৃতপক্ষে তথ্য অধিদফতরের ৩৯২৭ নং কার্ড অন্য একজন সাংবাদিকের নামে ইস্যু করা হয়েছিল যার মেয়াদ গত ২০১৩ সালে শেষ হয়ে গিয়েছে।

উল্লেখ্য, আজ এ বিষয়ে তথ্য অধিদফতরের পক্ষ থেকে শাহবাগ থানায় একটি জিডি করা হয়েছে, যার নম্বর ৬৭৬, তারিখ-১১/০৩/২০২১।

এ প্রেক্ষিতে এই ভুয়া কার্ডধারী এম. শাকির আলী সম্পর্কে সকলকে সচেতন থাকার জন্য তথ্য অধিদফতরের পক্ষ থেকে অনুরোধ করা হয়েছে।

#

পরীক্ষিৎ/রোকসানা/সাহেলা/রফিকুল/সেলিম/২০২১/১৮৫০ ঘণ্টা

তথ্যবিবরণী নম্বর : ১১৮৬

**অপপ্রচারের বিরুদ্ধে সামাজিক যোগাযোগ মাধ্যমে সোচ্চার থাকুন**

**--তথ্যমন্ত্রী**

ঢাকা, ২৬ ফাল্গুন (১১ মার্চ) :

যে কোনো অপপ্রচারের বিরুদ্ধে সামাজিক যোগাযোগ মাধ্যমে সোচ্চার থাকার আহ্বান জানিয়েছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীর ঢাকা রিপোর্টার্স ইউনিটি মিলনায়তনে স্বাধীনতার সুবর্ণজয়ন্তী উপলক্ষে কে-ফোর্স অনলাইন সংগঠন আয়োজিত আলোচনা সভায় প্রধান অতিথির বক্তৃতায় মন্ত্রী এ আহ্বান জানান।

‘দেশ থেকে পরিচয় গোপন করে কোনো একটা পেইজ খুলে কিম্বা বিদেশ থেকে অনলাইনে সরকারের বিরুদ্ধে অপপ্রচার চালানো হয়’ বলেন তথ্যমন্ত্রী। তিনি বলেন, ‘এমনও হয় যে, ছেলেকে মেয়ে বা মেয়েকে ছেলে বানিয়ে দেয়া, জীবিত মানুষ মরে গেছে সেই গুজবও পরিবেশিত হয়। পদ্মাসেতুতে বলি দেয়ার গুজব রটিয়ে সারাদেশে ছেলেধরা-আতঙ্ক ছড়ানোর অপচেষ্টায় নিরীহ মানুষের মৃত্যু হয়েছে। করোনায় দেশে হাজার হাজার লাশ পড়ে থাকার গুজব ছড়ানোর অপচেষ্টা হয়েছে। করোনার টিকা ভারতের টিকা, অন্যদের ওপরে পরীক্ষার জন্য, এই টিকা কোনো কাজ করবে না-এমন গুজবও ছড়ানো হয়েছে। যারা ছড়িয়েছে, তারাই এখন টিকা নিচ্ছে, কেউ কেউ গোপনে নিয়েছে।’

ড. হাছান সবাইকে সামাজিক যোগাযোগ মাধ্যমে সর্বদা সোচ্চার থাকার আহ্বান জানিয়ে বলেন, যে কোনো ধরনের অপপ্রচারের বিরুদ্ধে সোচ্চার থাকুন। একইসাথে দেশ, সরকার ও মানুষের অর্জনগুলো ফলাওভাবে সামাজিক যোগাযোগ মাধ্যমে প্রচার করুন। বাংলাদেশে প্রায় ৭ থেকে ৮ কোটি মানুষ সামাজিক যোগাযোগ মাধ্যম ব্যবহার করে। সুতরাং এখানে প্রচারটা অনেক বেশি গুরুত্বপূর্ণ। কেউ একটি অপপ্রচার করলে সাথে সাথে সেটির বিরুদ্ধে ঠিক পোস্ট দেয়া অনেক গুরুত্বপূর্ণ।

ডিজিটাল নিরাপত্তা আইনের বিষয়ে তথ্যমন্ত্রী বলেন, ‘যখন ডিজিটাল বিষয়টি ছিল না, তখন ডিজিটাল নিরাপত্তার বিষয়টিও ছিল না। যখন ডিজিটাল বিষয়টি চলে এসেছে তখন এই সামাজিক যোগাযোগ মাধ্যমসহ অনলাইনে মানুষকে নিরাপত্তা দেয়া রাষ্ট্রের দায়িত্ব। সেই কারণেই এই আইন, পৃথিবীর অন্যান্য দেশেও তা আছে। এই ডিজিটাল নিরাপত্তা আইন একজন সাধারণ মানুষ, সাংবাদিক, লেখক, গৃহিনী, ছাত্র, কৃষক, শ্রমিক, রিক্সাওয়ালা, গৃহবধু -সবার ডিজিটাল নিরাপত্তা দেয়ার জন্য। যাতে কেউ কারো চরিত্রহরণ করতে বা অসত্য, ভুল সংবাদ পরিবেশন করে গুজব ছড়িয়ে মানুষকে বিভ্রান্ত করতে না পারে।’

‘আর প্রেসক্লাবের সামনে দাঁড়িয়ে যে কয়েকজন ব্যক্তি এই আইন বাতিলের দাবি করেন, তারা আসলে গুজব রটানোর অবাধ অধিকার চান’ উল্লেখ করে ড. হাছান বলেন, ‘পত্রিকায় শিরোনাম হয়, সুশীল সমাজের পক্ষ থেকে প্রতিবাদ জানানো হয়েছে। সুশীল কি শুধু তারা পাঁচ-দশজন! বাংলাদেশে হাজার হাজার মানুষ সুশীল, বহু মানুষ বুদ্ধিজীবী। প্রতিবাদকারী ঐ দশজনের ডিজিটাল নিরাপত্তা দেয়ার জন্যও এই আইন।’

বিএনপি মহাসচিবের সাম্প্রতিক বক্তব্যের প্রেক্ষিতে তথ্যমন্ত্রী বলেন, ‘ফখরুল ইসলাম আলমগীর সাহেব সরকারের বিরুদ্ধে নানা অভিযোগ উপস্থাপন করেছেন। ইসরাইলপ্রীতি হচ্ছে বিএনপি’র কাজ । কারণ খালেদা জিয়া যখন সরকারে ছিলেন, তখন যখন ইসরাইলী বাহিনীর গুলিতে শত শত ফিলিস্তিনি হত্যা হলো তখন আওয়ামী লীগের পক্ষ থেকে এজন্য একটি শোক ও নিন্দা প্রস্তাব আনার জন্য পার্লামেন্টে পেশ করা হয়েছিল। খালেদা জিয়ার সরকার রাজি হয় নাই, তারা ইসরাইলের বিরুদ্ধে কোনো প্রস্তাব দিতে রাজি নয়। সুতরাং ইসরাইলপ্রীতি হচ্ছে বিএনপি’র।’

সরকার ইসরাইলের কাছ থেকে কোনো ধরনের ইকুইপমেন্ট কেনে না জানিয়ে ড. হাছান বলেন, ‘সামাজিক যোগাযোগ মাধ্যমে যখন গুজব রটিয়ে কাজ হচ্ছে না, তখন বিদেশি মিডিয়া ভাড়া করে ভুয়া রিপোর্ট করানো হচ্ছে। সেই রিপোর্টও গাঁজাখুরি, কোনো মানসম্মত রিপোর্ট না, আমাদের দেশের টেলিভিশন চ্যানেল এমনকি বিভিন্ন অনলাইনেও এর চেয়ে ভালো রিপোর্ট হয়।’

‘আসলে আজকে দেশ স্বল্পোন্নত থেকে মধ্যম আয়ের দেশে উন্নীত হয়েছে দেখে বিএনপি’র মাথা খারাপ হয়েছে’ বলেন আওয়ামী লীগের যুগ্ম সাধারণ সম্পাদক ড. হাছান। তিনি বলেন, ‘সরকারকে ধন্যবাদ দিতে লজ্জা লাগলেও অন্তত দেশটাকে তো তারা ধন্যবাদ দিতে পারতেন। সেটিও তারা করেননি। অর্থাৎ দেশের কোনো উন্নয়ন- অগ্রগতি তাদের পছন্দ নয়।’

আয়োজক সংগঠনের সভাপতি মাহজাবীন খালেদের সভাপতিত্বে সভায় ব্যারিস্টার মোঃ জাকির হোসেন বিশেষ অতিথির বক্তব্য রাখেন।

#

আকরাম/রোকসানা/পাশা/সাহেলা/রফিকুল/আব্বাস/২০২১/১৮২৬ ঘণ্টা

তথ্যবিবরণী নম্বর : ১১৮৫

**সংসদ সদস্য মাহমুদ উস সামাদ চৌধুরী’র মৃত্যুতে তথ্যমন্ত্রীর শোক**

ঢাকা, ২৬ ফাল্গুন (১১ মার্চ) :

সিলেট-৩ আসনের সংসদ সদস্য মাহমুদ উস সামাদ চৌধুরীর মৃত্যুতে গভীর শোক ও দুঃখ প্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ ঢাকায় একটি হাসপাতালে চিকিৎসাধীন অবস্থায় মাহমুদ উস সামাদ চৌধুরী শেষ নিঃশ্বাস ত্যাগ করেন। তাঁর মৃত্যুতে তথ্যমন্ত্রী প্রয়াতের আত্মার শান্তিকামনা করেন এবং তাঁর শোকাহত পরিবারের সদস্যদের প্রতি গভীর সমবেদনা জানান।

তথ্যমন্ত্রী তাঁর শোকবার্তায় বলেন, দেশমাতৃকার সেবা, জনগণের উন্নয়ন ও রাজনীতি অঙ্গনে মাহমুদ উস সামাদ চৌধুরীর অবদান স্মরণীয় হয়ে থাকবে।

#

আকরাম/রোকসানা/পাশা/সাহেলা/রফিকুল/আব্বাস/২০২১/১৮৩৫ ঘণ্টা

তথ্যবিবরণী নম্বর : ১১৮৪

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২৬ ফাল্গুন (১১ মার্চ) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৮ হাজার ৫৮ জনের নমুনা পরীক্ষা করে এক হাজার ৫১ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৫৪ হাজার ১৫৬ জন।

গত ২৪ ঘণ্টায় ৬জন-সহ এ পর্যন্ত ৮ হাজার ৫০২ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৫ লাখ ৭ হাজার ৯২০ জন।

#

হাবিবুর/রোকসানা/সাহেলা/রফিকুল/আব্বাস/২০২১/১৮০৫ ঘণ্টা

তথ্যবিবরণী নম্বর : ১১৮৩

**সংসদ সদস্য মাহমুদ উস সামাদ চৌধুরীর মৃত্যুতে ধর্ম প্রতিমন্ত্রীর শোক**

ঢাকা, ২৬ ফাল্গুন (১১ মার্চ) :

সংসদ সদস্য ও ধর্ম বিষয়ক মন্ত্রণালয় সম্পর্কিত স্থায়ী কমিটির সদস্য মাহমুদ উস সামাদ চৌধুরী এর মৃত্যুতে ধর্ম প্রতিমন্ত্রী মোঃ ফরিদুল হক গভীর শোক ও দুঃখ প্রকাশ করেছেন ।

আজ এক শোক বার্তায় ধর্ম প্রতিমন্ত্রী মরহুমের বিদেহী আত্মার মাগফেরাত কামনা করেন ও শোকসন্তপ্ত পরিবারের প্রতি গভীর সমবেদনা জানান।

প্রতিমন্ত্রী বলেন, তাঁর মৃত্যুতে জাতি একজন পরীক্ষিত দেশপ্রেমিক, প্রতিভাবান ও জনদরদী রাজনীতিবিদকে হারালো। দেশ ও জনগণের প্রতি মরহুমের অবদানের কথা জাতি শ্রদ্ধার সাথে স্মরণ রাখবে।

উল্লেখ্য, সিলেট-৩ আসনের সংসদ সদস্য মাহমুদ উস সামাদ চৌধুরী কয়েস আজ দুপুরে ঢাকার একটি হাসপাতালে চিকিৎসাধীন অবস্থায় ইন্তেকাল করেছেন। (ইন্নালিল্লাহী......... রাজিউন।)

#

আনোয়ার/পরীক্ষিৎ/কামাল/জসীম/শামীম/২০২১/১৬৪১ ঘণ্টা

তথ্যবিবরণী      নম্বর : ১১৮২

**সংসদ সদস্য মাহমুদ উস সামাদ চৌধুরীর মৃত্যুতে ওবায়দুল কাদেরের শোক**

ঢাকা, ২৬ ফাল্গুন (১১ মার্চ) :

সিলেট-৩ আসনের সংসদ সদস্য ও জেলা আওয়ামী লীগের সহসভাপতি মাহমুদ উস সামাদ চৌধুরী’র মৃত্যুতে গভীর শোক ও দু:খ প্রকাশ করেছেন সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের ।

আজ এক শোকবার্তায় মন্ত্রী মরহুমের শোকসন্তপ্ত পরিবারের সদস্যদের প্রতি গভীর সমবেদনা জানান এবং বিদেহী আত্মার মাগফেরাত কামনা করেন।

#

ওয়ালিদ/পরীক্ষিৎ/কামাল/জসীম/কুতুব/২০২১/১৬২০

তথ্যবিবরণী      নম্বর : ১১৮১

**বনভূমি পুনরুদ্ধারের উদ্যোগ নিয়েছে সরকার**

**- পরিবেশ ও বন মন্ত্রী**

ঢাকা, ২৬ ফাল্গুন (১১ মার্চ) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, সমৃদ্ধ বাংলাদেশ গড়ার লক্ষ্যে সরকার  বনাঞ্চল ও বন্যপ্রাণী সংরক্ষণ এবং বনায়ন কার্যক্রম জোরদার করেছে। টেকসই বন ব্যবস্থাপনা নিশ্চিতকরণের অংশ হিসেবে বনের অভ্যন্তরে বেআইনীভাবে বসবাসরতদের বাইরে বের হয়ে আসতে হবে। পরিবেশমন্ত্রী বলেন, বনের অবৈধ দখল উচ্ছেদের মাধ্যমে বনভূমি পুনরুদ্ধার ও তা সংরক্ষণে সরকার উদ্যোগ নিয়েছে। এলক্ষ্যে তিনি সকলের সহযোগিতা কামনা করেন।

আজ আগারগাঁওস্থ বন অধিদপ্তরে স্বাধীনতার সুবর্ণজয়ন্তী উপলক্ষ্যে আয়োজিত ‘টেকসই বন ও সমৃদ্ধ বাংলাদেশ’ শীর্ষক আলোচনা সভায় প্রধান অতিথির বক্তব্যে পরিবেশ, বন ও জলবায়ু পরিবর্তন মন্ত্রী এসব কথা বলেন। প্রধান বন সংরক্ষক মোঃ আমীর হোসাইন চৌধুরীর সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন পরিবেশ অধিদপ্তরের মহাপরিচালক ড. এ কে এম রফিক আহাম্মদ এবং প্রকৃতি ও জীবন ফাউন্ডেশনের চেয়ারম্যান মুকিত মজুমদার বাবু।

পরিবেশ মন্ত্রী বলেন, বর্তমান গণতান্ত্রিক সরকারের উদ্যোগে বাংলাদেশে বনজসম্পদ সৃজন ও উন্নয়নে সূচিত হয়েছে এক নতুন গতিধারা, ফলে অদূর ভবিষ্যতে বাংলাদেশ ভরে যাবে সবুজের সমারোহে। এই সবুজের অভীষ্ট লক্ষ্য টেকসই পরিবেশ উন্নয়ন, দারিদ্র্য বিমোচন, দৃঢ় অর্থনৈতিক ভিত নির্মাণ, কর্মসংস্থান সৃষ্টি এবং জলবায়ু পরিবর্তনজনিত দুর্যোগ মোকাবিলা করে ভবিষ্যৎ প্রজন্মের জন্য বাসযোগ্য সুন্দর ‘পৃথিবী’ নির্মাণ।  
বনমন্ত্রী বলেন, সরকারের গৃহীত বিভিন্ন কার্যক্রম এবং জনগণের স্বতঃস্ফুর্ত অংশগ্রহণের মাধ্যমে বর্তমানে বাংলাদেশের বৃক্ষ আচ্ছাদিত ভূমির পরিমাণ বৃদ্ধি পেয়ে দেশের মোট আয়তনের ২২ দশমিক ৩৭ শতাংশে উন্নীত হয়েছে। ২০২৫ সালের মধ্যে এই বৃক্ষ আচ্ছাদিত ভূমির পরিমাণ ২৪ শতাংশের বেশি উন্নীত করার পরিকল্পনা বাস্তবায়নে ইতোমধ্যে বিভিন্ন পদক্ষেপ গ্রহণ করা হচ্ছে। তিনি বলেন, বন-নির্ভর জনগোষ্ঠীর বনের ওপর নির্ভরশীলতা হ্রাসে বিকল্প জীবিকায়ন কার্যক্রম গ্রহণের মাধ্যমে তাদের জীবনমান উন্নয়নে সহযোগিতামূলক বন ব্যবস্থাপনা কার্যক্রম বাস্তবায়িত হচ্ছে। বন্যপ্রাণী অপরাধ নিয়ন্ত্রণের লক্ষ্যে নিয়মিত অভিযান ও মোবাইল কোর্ট পরিচালনার কারণে জনসচেতনতা বৃদ্ধি পেয়েছে। প্রযুক্তিগত সক্ষমতা বৃদ্ধি পাওয়ায় অপরাধ সংক্রান্ত তথ্য পাওয়া মাত্রই আমরা দ্রুত সাড়া দিতে সক্ষম হয়েছি। সকলের সম্মিলিত প্রয়াসে টেকসই বন ব্যবস্থাপনার মাধ্যমে সমৃদ্ধ বাংলাদেশ গড়ে তুলতে পারবো বলে তিনি উল্লেখ করেন।

অনুষ্ঠানে স্বাধীনতার ৫০ বছর পূর্তি উপলক্ষ্যে ৫০টি টিয়া ও মুনিয়া পাখি প্রকৃতিতে অবমুক্ত করেন বনমন্ত্রী। এছাড়াও জাতির পিতা বঙ্গবন্ধু শেখ মুজিবুর রহমানের পরিবেশ ভাবনা নিয়ে একটি প্রামাণ্যচিত্র এবং  স্বাধীনতার ৫০ বছরে বন অধিদপ্তরের অর্জন ও সম্ভাবনা নিয়ে একটি উপস্থাপনা প্রদর্শন করা হয়।

#

দীপংকর/পরীক্ষিৎ/শাম্মী/কামাল/কুতুব/২০২১/১৬১৫ ঘণ্টা

তথ্যবিবরণী নম্বর : ১১৮০

**প্রতি জেলায় রেললাইন হবে**

ব্রহ্মপুত্র এক্সপ্রেস এর নতুন কোচ উদ্বোধনকালে রেলপথ মন্ত্রী

জামালপুর, ২৬ ফাল্গুন (১১ মার্চ) :

ঢাকা- দেওয়ানগঞ্জ বাজার -ঢাকা রুটে চলাচলকারী আন্তঃনগর ব্রহ্মপুত্র এক্সপ্রেস এর নতুন কোচ উদ্বোধন করেছেন রেলপথ মন্ত্রী মোঃ নূরুল ইসলাম সুজন।

রেলপথ মন্ত্রী আজ জামালপুরের দেওয়ানগঞ্জ বাজার রেলওয়ে স্টেশনে নতুন কোচ উদ্বোধন উপলক্ষ্যে আয়োজিত অনুষ্ঠানে বলেন, প্রধানমন্ত্রী স্বপ্নের সোনার বাংলা গড়ার চেষ্টা করে যাচ্ছেন। বঙ্গবন্ধুর ঘোষিত ক্ষুধামুক্ত, দারিদ্র্যমুক্ত একটি স্বপ্নের সোনার বাংলা গড়ার লক্ষ্যে সবাই কাজ করছি। তিনি বলেন, প্রধানমন্ত্রীর নেতৃত্বে বাংলাদেশ উন্নয়নশীল দেশে উন্নীত হয়েছে। ২০৪১ সালে বাংলাদেশ উন্নত দেশে পরিণত হবে।

সারাদেশের ট্রেন সার্ভিস বৃদ্ধি করা হচ্ছে জানিয়ে মন্ত্রী বলেন, প্রতিটি জেলায় রেল লাইন করা হচ্ছে। এ সময় তিনি স্থানীয় নেতৃবৃন্দের দাবির প্রেক্ষিতে চট্টগ্রাম-ময়মনসিংহের মধ্যে চলাচলকারী আন্তঃনগর বিজয় এক্সপ্রেস ট্রেনটি দেওয়ানগঞ্জ বাজার পর্যন্ত বর্ধিত করার ঘোষণা দেন। এছাড়াও জামালপুর এক্সপ্রেস ট্রেনটিও দেওয়ানগঞ্জ বাজার পর্যন্ত বাড়ানো হবে বলে তিনি জানান।

মন্ত্রী আরো বলেন এ বছরের মধ্যে আমরা ৫০টি রেলওয়ে স্টেশন সংস্কার করছি। দেওয়ানগঞ্জ বাজার স্টেশন ডিসেম্বরের মধ্যে সংস্কার করে আধুনিকায়ন করা হবে বলেও তিনি জানান।

ধর্ম প্রতিমন্ত্রী মোঃ ফরিদুল হক খান, তথ্য প্রতিমন্ত্রী ডাঃ মোঃ মুরাদ হাসান, সংসদ সদস্য মির্জা আজম, সংসদ সদস্য ইঞ্জিনিয়ার মোঃ মোজাফফর অনুষ্ঠানে উপস্থিত ছিলেন। সভাপতিত্ব করেন বাংলাদেশ রেলওয়ের পূর্বাঞ্চলের মহাব্যবস্থাপক মোঃ জাহাঙ্গীর হোসেন।

#

শরিফুল/পরীক্ষিৎ/কামাল/জসীম/শামীম/২০২১/১৬০১ ঘণ্টা

তথ্যবিবরণী      নম্বর : ১১৭৯

**রাষ্ট্রভাষা দাবি দিবস স্মরণে ডাকটিকেট অবমুক্ত**

ঢাকা, ২৬ ফাল্গুন (১১ মার্চ) :

ভাষা আন্দোলনের ইতিহাসে জাতির জন্য অবিস্মরণীয় একটি গৌরবোজ্জ্বল দিন ১১ মার্চ। ১৯৪৮ সালের এই দিনে ‘রাষ্ট্রভাষা বাংলা চাই’ দাবিতে তৎকালিন পূর্ববাংলায় সর্বাত্মক সাধারণ ধর্মঘট পালিত হয়। এটাই ছিল ভাষা আন্দোলনের ইতিহাসে তথা পাকিস্তান প্রতিষ্ঠার পর এ দেশে প্রথম সফল ধর্মঘট। ১১ মার্চ প্রতিবাদের যে ভিত রচনা হয়েছিল তারই সূত্র ধরে এই সংগ্রামের পরিপূর্ণতা লাভ করে ১৯৫২ সালের একুশে ফেব্রুয়ারিতে। দিবসটি উপলক্ষে ডাক অধিদপ্তর স্মারক ডাকটিকেট, উদ্বোধনী খাম ও ডাটা কার্ড প্রকাশ করেছে।

ডাক ও টেলিযোগাযোগ মন্ত্রী মোস্তাফা জব্বার আজ ঢাকায় তাঁর দফতরে দিবসটি স্মরণে ১০ টাকা মূল্যমানের একটি স্মারক ডাকটিকেট ও ১০ টাকা মূল্যমানের একটি উদ্বোধনী খাম অবমুক্ত করেন। এছাড়া ৫ টাকা মূল্যমানের একটি ডাটাকার্ড উদ্বোধন করা হয়। মন্ত্রী এ সংক্রান্ত একটি বিশেষ সীলমোহর ব্যবহার করেন।

দিবসটির তাৎপর্য তুলে ধরে এক বিবৃতিতে মন্ত্রী বলেন, ১৯৪৮ সালের ২৩ ফেব্রুয়ারি পাকিস্তানের গণপরিষদের প্রথম অধিবেশন করাচিতে অনুষ্ঠিত হয়। পাকিস্তান গণপরিষদের এ অধিবেশন শুরু হওয়ার আগেই পূর্ব বাংলায় বাংলাকে অফিস-দালতের ভাষা ও শিক্ষার মাধ্যম করার জন্য ছাত্র, শিক্ষক, বুদ্ধিজীবী, ব্যবসায়ী ও রাজনৈতিক কর্মীদের মধ্যে আন্দোলন শুরু হয়। এ আন্দোলনেরই প্রতিফলন ঘটে কুমিল্লা থেকে নির্বাচিত বাঙালি সংসদ সদস্য ধীরেন্দ্রনাথ দত্ত কর্তৃক উত্থাপিত ভাষা বিষয়ক একটি প্রস্তাবের মধ্যে।

মন্ত্রী ১৯৪৮ সালের ১৩ মার্চ অমৃত বাজার পত্রিকায় প্রকাশিত রিপোর্টের উদ্ধৃতি দিয়ে বলেন, বাংলাকে রাষ্ট্রভাষার দাবিতে ১১ মার্চ ১৯৪৮ তারিখে পূর্ব বাংলা সব শিক্ষাপ্রতিষ্ঠানে ধর্মঘট, ঢাকা শহরে বিক্ষোভ এবং পিকেটিং করা হয়। এ দিন দেশজুড়ে ছাত্র-জনতা আন্দোলন, মিছিল ও বিক্ষোভে ফেটে পড়ে।

স্মারক ডাকটিকেট, উদ্বোধনী খাম ও ডাটাকার্ড বৃহস্পতিবার থেকে ঢাকা জিপিও’র ফিলাটেলিক ব্যুরো এবং পরে দেশের অন্যান্য জিপিও এবং প্রধান ডাকঘর থেকে সংগ্রহ করা যাবে।

#

শেফায়েত/পরীক্ষিৎ/কামাল/জসীম/কুতুব/২০২১/১৬০০